Vinnur nógvar milliónir í góðu tíðunum í løtuni Byggivinnan hevur góðar dagar í løtuni. Vit hava fyrr gjøgnumgingið roknskapirnar hjá teimum báðum fyritøkunum, sum gera tey størstu arbeiðini, Articon og J & K Petersen. Men eisini tær næststørstu fyritøkurnar hava úr at gera, og vinna pening burtur úr tí. Tað vísir ein skjót uppgerð, sum vit hava gjørt við støði í roknskapunum fyri 2017. Nógvar fyritøkur eru í landinum, men vit hava einans tikið fyritøkur við, ið kunnu vísa á ein bruttoving oman fyri 10 milliónir krónur. Onkur kanska er, sum er gloymd burturímillum, og aðrar eru, sum ikki hava fingið roknskapin fyri 2017 almannakunngjørdan enn. Pf. MT Højgaard Føroyar, byggifelag, sum danska felagið MT Højgaard A/S eigur. Stórarbeiðið hjá felagið í løtuni er byggingin av H-bygninginum á Landssjúkrahúsinum. Jóannes Niclasen, búsitandi í Seltjarnanesi í Íslandi, er stjóri, og nevndin er mannað við dønum: Jørgen Enegaard Nicolajsen, Stenløse, Helle Bro Krogen, Gentofte, og Peter Søborg Kofoed, Rungsted Kyst. Spf. Búsetur. Byggifelag hjá Sjúrði Holm á Argjum. Sjúrður er sjálvur stjóri og nevndarlimur. Í nevndini sita harumframt Niels Winther Poulsen, formaður, og Bárður Johannessen. Stórarbeiðið í løtuni er byggingin av Skúlanum á Fløtum í Havn saman við Articon. Spf. Húsavarðartænastan. Byggifelag hjá Regin Petersen og Sámal Erik Hentze, sum er stjóri í felagnum. Stóra arbeiðið hjá felagnum í løtuni er bygging av Musikkskúla í Havn og H-bygningurin á Landssjúkrahúsinum. Húsavarðartænastan innrættaði eisini Finsen fyri Bústaðir. Spf. Kanjon. Byggifelag í Klaksvík, Kjartan Hansen er stjóri. Er aktivt í serliga Norðoyggjum, og stendur í løtuni m. a. fyri byggingini av Biskupstorgi. Spf. Kreton. Byggifelag í Saltangará, Eyðun Magnussen er stjóri. Arbeiðir mest við jørð- og asfaltarbeiði.